ΓΡΑΠΤΗ ΕΡΩΤΗΣΗ P-2665/97 υποβολή: Daniel Varela Suanzes-Carpegna (PPE) προς την Επιτροπή (24 Iουλίου 1997)

Θέμα: Σύλληψη του κοινοτικού σκάφους ARPON εκ μέρους της Αργεντινής

Στις 13 Μαίου 1997 η Αργεντινή προέβη στη σύλληψη του κοινοτικού σκάφους ARPON, που αλίευε σε διεθνή ύδατα στα ανοιχτά των ακτών της. Το σκάφος αυτό έκτοτε κρατείται από τις αρχές της Αργεντινής.

Μπορεί να μας πληροφορήσει η Επιτροπή σε ποιές ενέργειες έχει προβεί για να διευκρινισθούν τα περιστατικά και να αφεθεί ελεύθερο το σκάφος;

Μπορεί επίσης η Επιτροπή να μας πληροφορήσει ποια είναι η κατάσταση και οι μελλοντικές προοπτικές όσον αφορά τις σχέσεις στον τομέα της συνεργασίας μεταξύ της Ευρωπαϊκής Έ νωσης και της Αργεντινής, καθώς και τα πλεονεκτήματα και οι ενισχύσεις που παρέχονται από την ΕΕ στην εν λόγω χώρα;

Απάντηση της κ.Bonino εξ ονόματος της Επιτροπής (7 Οκτωβρίου 1997)

Σχετικά με την επιβίβαση των αρχών της Αργεντινής επί του σκάφους ARPON, πρέπει να διευκρινίσουμε ότι το εν λόγω σκάφος δρούσε εκτός του πλαισίου που προβλέπεται από την αλιευτική συμφωνία μεταξύ της Κοινότητας και της Αργεντινής. Ωστόσο, η Επιτροπή, επιθυμώντας να παρέμβει για την προάσπιση των νόμιμων συμφερόντων των κοινοτικών πλοιοκτητών, έχει ήδη παρέμβει επανειλλημένως, τόσο σε πολιτικό όσο και σε διοικητικό επίπεδο, προκειμένου να εξομαλυνθεί η κατάσταση, γνωρίζοντας ότι η επίλυση ανάλογων διαφορών αποτελεί, κατά πρώτο λόγο, ευθύνη του πλοιοκτήτη και, κατά δεύτερο, του κράτους μέλους σημαίας. Για το λόγο αυτό, ο πλοιοκτήτης, μεταξύ συμβιβασμού και της νομικής οδού, επέλεξε την πρώτη λύση.

Η Επιτροπή υπενθυμίζει ότι, προ ενός και πλέον έτους, προέβη στα διαβήματα που απαιτούνται για την αδιάλειπτη και υπεύθυνη εκμετάλλυση των αλιευτικών πόρων που απέχουν από την Αργεντινή πέραν των 200 ναυτικών μιλίων και θεωρεί ότι το εν λόγω περιστατικό ενισχύει την ανάγκη στενότερης συνεργασίας μεταξύ των ενδιαφερομένων κρατών.

Οι σχέσεις συνεργασίας μεταξύ της Κοινότητας και της Αργεντινής ενισχύθηκαν σημαντικά κατά τα τελευταία έτη, χάρη, κυρίως, στη συμφωνία συνεργασίας που υπογράφηκε το 1990. Τα σημαντικότερα γεγονότα είναι:

- αφενός, η υπογραφή της αλιευτικής συμφωνίας τον Μάιο του 1994, η οποία προβλέπει 28 εκατ. ECU για επιστημονική και τεχνική συνεργασία.

- αφετέρου, η συμφωνία EURATOM με την Αργεντινή, που υπογράφηκε στις Βρυξέλλες στις 11 Ιουνίου 1996, σχετικά με τη χρησιμοποίηση της ατομικής ενέργειας για ειρηνικούς σκοπούς.

Στο πλαίσιο της συμφωνίας συνεργασίας του 1990, οι δραστηριότητες αφορούν διάφορους τομείς. Συγκεκριμένα:

- συνεργασία κοινωνικού χαρακτήρα, ύψους 16 εκατ. ECU, για την υλοποίηση των έργων «socializaciσn de menores marginados de Buenos Aires» (9,3 εκατ. ECU), «desarollo integral Ramσn Lista» (5,5 εκατ. ECU), «desarollo integral de barrios marginados de Santa Fe» (755 εκατ. ECU).

- οικονομική συνεργασία που, τα τελευταία έτη, γνωρίζει ιδιαίτερη πρόοδο, κυρίως στον τομέα της ενέργειας, στο πλαίσιο του προγράμματος Ορθολογική Χρήση της Ενέργειας (ΟΧΕ), και στον τομέα της ξυλείας.

- η Αργεντινή επωφελείται ευρέως του προγράμματος Διεθνείς Εταίροι Επενδύσεων ΕΚ (ECIP), στο πλαίσιο του οποίου έλαβε 5 εκατ. ECU, καθώς και του προγράμματος Al - Invest.

Σε ό,τι αφορά τα ανθρώπινα δικαιώματα, κατόπιν αιτήσεως της οργάνωσης «γιαγιάδες της Plaza de Mayo» προέκυψε σχετική συνεργασία. Η εν λόγω συνεργασία στοχεύει στον εντοπισμό και την αναγνώριση παιδιών που εξαφανίσθηκαν κατά τη διάρκεια της δικτατορίας στην Αργεντινή.

Ως προς τις μελλοντικές προοπτικές, η συνεργασία αποβλέπει σε έργα εναλλακτικής χρήσης της ενέργειας, ενίσχυσης των περιφερειακών δομών στήριξης των μικρομεσαίων επιχειρήσεων της Αργεντινής, καθορισμού των τεχνικών προδιαγραφών και των προδιαγραφών πιστοποίησης, καθώς και σε μεταρρυθμίσεις στον τομέα της διοίκησης.